קפה קונדיטוריה וילהיים

קפה קונדיטוריה וילהיים הוא בית קפה ותיק ברמתיים, הוד השרון, הפועל מאז שנת 1949. בית קפה וילהיים הוקם על ידי יולנדה וקרול וילהיים, זוג עולים מצ'כוסלובקיה, ששרדו את השואה, התחתנו ועלו לישראל. מכיוון שקרול היה קונדיטור במקצועו, החליטו בני הזוג, עם עלייתם ארצה, לפתוח קונדיטוריה. בהמשך עבר ניהול המקום לבתה של יולנדה, מרים צויגנבאום (שהייתה אחות במקצועה), ואחרי עוד שנים, לנכדתה של יולנדה, קרן. הקונדיטוריה זכתה להצלחה רבה. אנשים רבים, שנזכרו בגעגועים בעוגות ובדברי המאפה של ארצות מוצאם באירופה, הגיעו לבית הקפה ברמתיים, ותורים ארוכים השתרכו בכניסה כדי לקנות את המאפים שנאפו במקום. השנים הראשונות היו קשות בגלל הקיצוב שהופעל במסגרת משטר הצנע. ב-1949, כשנפתח בית הקפה החלה בדיוק תקופת הצנע, והיה קשה להשיג רישיון כדי לפתוח קונדיטוריה. אחרי מאמצים רבים הציעו לבני הזוג לפתוח קונדיטוריה בצפת, עכו, רעננה או הוד השרון. לבסוף הם בחרו בהוד השרון, כי לא היו ביישוב קונדיטוריות נוספות, ונשארו שם עד היום. יולנדה וילהיים סיפרה בראיון על הקשיים הראשוניים: "את המקום קיבלנו בדמי מפתח ובנינו הכול במו ידינו. בגלל הצנע קיבלנו רק חמישה שקים של קמח, 500 קילו סוכר ומרגרינה אחת"..."זה הספיק לנו בין שבועיים לעשרה ימים כל פעם. לכן היינו מכינים רק כיס גבינה ועוגה"... "באותה תקופה לקנות מוצרים ולהכין בבית היה יותר יקר מלקנות אצלנו, היינו מוכרים את כיס הגבינה ב-30 פיאסטר, שזה פחות מ-30 אגורות בימינו". את המקום נהגו לפקוד גם מנהיגי המדינה, ובהם דוד בן-גוריון ומשה דיין, שהיו עוצרים בבית הקפה בדרכם צפונה לבית ברל (מוסד שהיה אז שייך למפא"י), וכן נשיא המדינה אפרים קציר. גם אמנים מפורסמים אהבו להגיע, ובהם: יהונתן גפן, דויד ברוזה ואביב גפן. לכבוד יום הולדתה ה-90 זכתה יולנדה וילהיים לכך, שראש עיריית הוד השרון, חי אדיב, הגיע לבית הקפה כדי להעניק לה תעודת הערכה על פועלה והישגיה. יולנדה וילהיים נפטרה בשנת 2019. בית הקפה הונצח בשיר "האופה הנפלא" של המשורר יהודה עמיחי (שאהב גם הוא לשבת בבית הקפה): ישבתי בבית קפה "וילהיים" ברמתיים בשעות הבוקר על המדרכה הרחבה. הכיסאות המתקפלים והשולחנות המתקפלים העידו על חיים שאין בהם קביעות והמשאיות הכבדות שעברו בכביש הרעידו, מחדש, זיכרונות שהיו …. כל כך מעט נחוץ לאדם לבכות, מעט רעד, מעט זכירה, מעט כאב ומעט מים מאותם מים שמשקים את הפרדסים, מאותם מים רבים שאינם מכבים אהבה. אני יושב בבית קפה ליד הכביש ואוכל עוגות ממולאות, עוגות נפש כל חי. אתה איש מתקדם יותר מאנשי המדע כי אתה יודע שגוף ונפש הם אחד, ושקנקן ותוכו הם אחד ועוגה ומילוי העוגה הם אחד כשם שאדם ומותו הם אחד. מכיוון שהשיר תרם למוניטין של בית הקפה, הוא מופיע בפוסטר גדול התלוי מעל הדלפק בכניסה. חובבי ספרות ושירה משתמשים בשירו של עמיחי, כ"סיבה בפני עצמה" לביקור במקום. אתר האינטרנט הרשמי של קפה וילהיים חדשות השבת – קונדיטוריה וילהיים, קונדיטוריה משפחתית עם מסורת ארוכת שנים של איכות, סרטון בערוץ "כאן 11", באתר יוטיוב, 21 בספטמבר 2014 רונית ורד ואייל טואג, 3 קונדיטוריות של פעם, באתר הארץ, 29 באוגוסט 2007 שיר פרימר, בעלת הקונדיטוריה המיתולוגית בהוד השרון חוגגת 90, זמן השרון, 1 בספטמבר 2012 נועה בן צבי, מייסדת קונדיטוריית וילהיים המיתולוגית נפטרה, mynet/הוד השרון, 14 בפברואר 2019 רונית ורד, כיצד הפך הרוגלך לחלק בלתי נפרד מהתרבות הישראלית?, באתר הארץ, 24 בינואר 2020 המקום קרוי גם "קונדיטוריה וילהיים", או "קונדיטוריית וילהיים", או "מגדניית וילהיים". שיר פרימר, בעלת הקונדיטוריה המיתולוגית בהוד השרון חוגגת 90, באתר nrg‏, 1 בספטמבר 2012 חדשות השבת – קונדיטוריה וילהיים, קונדיטוריה משפחתית עם מסורת ארוכת שנים של איכות, סרטון בערוץ "כאן 11", באתר יוטיוב, 21 בספטמבר 2014 ראו באתר האינטרנט של בית הקפה, במדור "כתבו עלינו", כתבה של העיתונאית יעל רון: "העסקים הקטנים: שלב הגמר", הסעיף "שושלת מתוקה". נועה בן צבי, מייסדת קונדיטוריית וילהיים המיתולוגית נפטרה: "סימלה את הוד השרון של פעם", באתר mynet‏ הוד השרון, 14 בפברואר 2019 יהודה עמיחי, שעת חסד, הוצאת שוקן, 1982